Politiet ble varslet om brannen av en forbipasserende klokken 1.41.

Til NRK forteller operasjonsleder Magne Olsvoll i Oslo politidistrikt at brannen raskt ble slukket.

– Jeg er ikke kjent med hvor omfattende skader det er på bilen, men det tok ikke lang tid før brannen var slukket. Vi har vært på stedet med tekniske etterforskere. De har avsluttet sitt arbeid, og bilen er tauet bort, sier han.

Bilen til justisministeren sto parkert utenfor boligens hans i Oslo. Det var VG som først omtalte saken.

Politiet holder vakt tidlig søndags morgen. Foto: Håkon Mosvold Larsen / NTB scanpix

Vakthold

Operasjonslederen ønsker ikke å kommentere om de mistenker at brannen var påsatt, og henviser til Politiets sikkerhetstjeneste (PST) som etterforsker saken videre.

Boligen til justisminister Tor Mikkel Wara er kameraovervåket. Foto: Håkon Mosvold Larsen / NTB scanpix

– Vi har vært der ute og gjort tekniske og taktiske undersøkelser. Nå er saken overført til PST som følger den opp og etterforsker videre, sier Olsvoll.

Les mer: PST etterforsker branntilløp ved justisministerens hus

Natt til søndag holder politiet vakt utenfor justisministerens bolig, også med tanke på at det tidligere har vært framsatt trusler mot ham. Olsvoll ønsker ikke å kommentere om de ser bilbrannen i sammenheng med de tidligere truslene, og henviser igjen til PST.

– Vi har akkurat nå et stående vakthold der ute. Så får vi se utover dagen om vaktholdet blir opprettholdt eller om det blir tatt ned igjen, sier Olsvoll.

Ses i sammenheng med tidligere hendelser

Kommunikasjonsdirektør Trond Hugubakken i PST bekrefter overfor NRK at de har overtatt saken.

– Hendelsen i natt er det naturlig å se i sammenheng med den serien av hendelser som har vært rettet mot justisministeren og hans bolig siden desember i fjor, sier han.

PST vil ikke kommentere om det var noen hjemme eller hva slags sikringstiltak som var iverksatt.

– Vi gjør fortløpende vurderinger av sikkerheten rundt justisministeren, men jeg har ingen mulighet til å si hvilke tiltak som gjøres, sier Hugubakken.

Justisministeren har mottatt en rekke trusler og opplevd ubehagelige hendelser ved hjemmet sitt i Oslo Du trenger javascript for å se video. Justisministeren har mottatt en rekke trusler og opplevd ubehagelige hendelser ved hjemmet sitt i Oslo

Justisminister Tor Mikkel Wara. Foto: Håkon Mosvold Larsen / NTB scanpix

Ingen mistenkte

Justisministeren opplevde i desember å få både huset og bilen hans nedtagget med hakekors og ordet «rasist», i tillegg til at bilen hans ble forsøkt påtent.

Det ble også i februar funnet brennbar væske under justisministerens bil.

Forrige lørdag rykket politiet ut til Wara atter det ble funnet et brev i postkassen hans. Ifølge politiet er det ingenting som tyder på en reel trusselsituasjon, men politiet opplyste da at de likevel tar saken på alvor.

– Vi etterforsker fortsatt bredt. Det er ingen konkret mistanke i saken per nå. Vi har naturligvis alle hypoteser åpne, sier Hugubakken.